CELEX: E2016C0138
Language: ro
Date: 2016-06-28 00:00:00
Title: Decizia nr. 138/16/COL a Autorității AELS de Supraveghere din 28 iunie 2016 de autorizare a Islandei să deroge de la Regulamentul (CE) nr. 216/2008 al Parlamentului European și al Consiliului în ceea ce privește dispozițiile existente referitoare la eliberarea certificatelor de navigabilitate pentru aeronavele importate [2016/2013]

17.11.2016   
            
            
               RO
            
            
               Jurnalul Oficial al Uniunii Europene
            
            
               L 310/84
            
         DECIZIA NR. 138/16/COL A AUTORITĂȚII AELS DE SUPRAVEGHERE
   din 28 iunie 2016
   de autorizare a Islandei să deroge de la Regulamentul (CE) nr. 216/2008 al Parlamentului European și al Consiliului în ceea ce privește dispozițiile existente referitoare la eliberarea certificatelor de navigabilitate pentru aeronavele importate [2016/2013]
   AUTORITATEA AELS DE SUPRAVEGHERE,
   
      având în vedere actul menționat în anexa XIII la Acordul privind SEE, la punctul 66n,
      
         Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE, astfel cum a fost modificat
          (1), („actul”),
      astfel cum au fost adaptate la Acordul privind SEE prin protocolul 1 la acesta și, în special, articolul 14 alineatele (6) și (7) din act,
   
   având în vedere avizul Comitetului AELS pentru transporturi, emis la 10 iunie 2016,
   având în vedere Decizia 103/13/COL a Autorității AELS de Supraveghere („autoritatea”) din 13 martie 2013 de autorizare a membrului Colegiului cu atribuții speciale pentru transporturi de a lua anumite decizii și măsuri (documentul nr. 578349),
   întrucât:
   Prin scrisoarea din 25 februarie 2016 (documentul nr. 794710), Islanda a notificat Autorității AELS de supraveghere și Agenției Europene de Siguranță a Aviației („agenția”) intenția sa de a deroga de la punctul 21.A.174 litera (b) punctul 3 subpunctul (ii) din anexa I (partea 21) la actul menționat la punctul 66p din anexa XIII la Acordul privind SEE [Regulamentul (UE) nr. 748/2012 al Comisiei din 3 august 2012 de stabilire a normelor de punere în aplicare privind certificarea pentru navigabilitate și mediu a aeronavelor și a produselor, pieselor și echipamentelor aferente, precum și certificarea organizațiilor de proiectare și producție
       (2), astfel cum a fost modificat] [„Regulamentul (UE) nr. 748/2012”], astfel cum a fost adaptat la Acordul privind SEE prin protocolul 1 la acesta.
   În conformitate cu punctul 21.A.174 litera (b) punctul 3 subpunctul (ii) din anexa I (partea 21) la Regulamentul (UE) nr. 748/2012, fiecare cerere pentru un certificat de navigabilitate pentru o aeronavă importată dintr-o țară terță trebuie să includă o declarație din partea autorității competente a statului în care este sau a fost înmatriculată aeronava, care să reflecte starea de navigabilitate a aeronavei în registrul său, în/la momentul transferului. Cu toate acestea, în anumite cazuri o astfel de declarație nu este disponibilă și nu poate fi obținută. Prin urmare, intenția Islandei este de a renunța la cerința de includere a unei astfel de declarații.
   În decizia sa din 6 februarie 2014, Comisia Europeană a autorizat Suedia să deroge de la punctul 21.A.174 litera (b) punctul 3 subpunctul (ii) din anexa I (partea 21) la Regulamentul (UE) nr. 748/2012 și să renunțe la cerința de a include o astfel de declarație (3).
   Această derogare se aplică până la adoptarea și punerea în aplicare a unei modificări a subpărții H (Certificate de navigabilitate și certificate de navigabilitate restrictive) din anexa I (partea 21) la Regulamentul (UE) nr. 748/2012 pentru soluționarea acestei probleme, în cadrul mandatului de reglementare RMT.0020.
   În prezent s-a realizat fuzionarea mandatului de reglementare RMT.0020 cu un alt mandat de reglementare, RMT.0278 (importul de aeronave din alte sisteme de reglementare și revizuirea părții 21 subpartea H), iar o notă privind reglementarea propusă se află în prezent în ultimul stadiu de adoptare de către Agenția Europeană de Siguranță a Aviației.
   Pe baza celor de mai sus, autoritatea a ajuns la concluzia că derogarea notificată de Islanda îndeplinește cerințele stabilite în articolul 14 alineatele (6) și (7) din act.
   Măsurile prevăzute în prezenta decizie sunt conforme cu avizul Comitetului AELS pentru transporturi,
   ADOPTĂ PREZENTA DECIZIE:
   Articolul 1
   Islanda poate deroga de la punctul 21.A.174 litera (b) punctul 3 subpunctul (ii) din anexa I (partea 21) la actul menționat la punctul 66p din anexa XIII la Acordul privind SEE [Regulamentul (UE) nr. 748/2012 al Comisiei din 3 august 2012 de stabilire a normelor de punere în aplicare privind certificarea pentru navigabilitate și mediu a aeronavelor și a produselor, pieselor și echipamentelor aferente, precum și certificarea organizațiilor de proiectare și producție, astfel cum a fost modificat] [„Regulamentul (UE) nr. 748/2012”], astfel cum a fost adaptat la Acordul privind SEE prin protocolul 1 la acesta și de a accepta cereri pentru un certificat de navigabilitate pentru o aeronavă importată dintr-o țară terță fără o declarație din partea autorității competente a statului în care este sau a fost înmatriculată aeronava, care să reflecte starea de navigabilitate a aeronavei în registrul său, în/la momentul transferului.
   Această derogare se aplică până când se adoptă și devine aplicabilă statelor AELS o modificare a subpărții H (Certificate de navigabilitate și certificate de navigabilitate restrictive) din anexa I (partea 21) la Regulamentul (UE) nr. 748/2012 pentru soluționarea acestei probleme, în cadrul mandatului de reglementare RMT.00278.
   Articolul 2
   Toate statele AELS sunt îndreptățite să aplice măsurile menționate la articolul 1, sub rezerva îndeplinirii condițiilor prevăzute în anexa la prezenta decizie și a respectării obligației de notificare prevăzute la articolul 14 alineatul (6) din actul menționat.
   Articolul 3
   Prezenta decizie se adresează Islandei. Prezenta decizie este autentică în limba engleză.
   Articolul 4
   Prezenta decizie se notifică Islandei, Norvegiei și Liechtensteinului.
   
      Adoptată la Bruxelles, 28 iunie 2016.
      
         
            Pentru Autoritatea AELS de Supraveghere
         
         Helga JÓNSDÓTTIR
         
            Membru al Colegiului
         
         Carsten ZATSCHLER
         
            Director
         
      
   
   
      (1)  JO L 79, 19.3.2008, p. 1.
   
      (2)  JO L 224, 21.8.2012, p. 1.
   
      (3)  Anexa VI la Decizia 2014/69/UE a Comisiei din 6 februarie 2014 de autorizare a Suediei și a Regatului Unit să aplice derogări de la anumite norme comune privind siguranța aviației în conformitate cu articolul 14 alineatul (6) din Regulamentul (CE) nr. 216/2008 al Parlamentului European și al Consiliului (JO L 39, 8.2.2014, p. 60).
   
      ANEXĂ
      
         CONDIȚII AFERENTE APLICĂRII DEROGĂRII
      
      Autoritatea competentă examinează documentația aeronavei și inspectează aeronava pentru a verifica dacă:
      
                  —
               
               
                  înregistrările istorice ale aeronavei sunt complete și suficiente pentru a stabili standardul de producție și modificare;
               
            
                  —
               
               
                  aeronava a fost produsă în conformitate cu proiectul de tip care a stat la baza certificatului de tip al AESA. În acest scop, înregistrările istorice trebuie să includă o copie a primului certificat de navigabilitate sau certificat de export emis pentru noua aeronavă. Alternativ, solicitantul certificatului de navigabilitate poate obține o declarație de la titularul certificatului de tip vizată de statul de proiectare în ceea ce privește statutul de producție;
               
            
                  —
               
               
                  aeronava este conformă cu un proiect de tip aprobat în baza unui certificat de tip;
               
            
                  —
               
               
                  orice certificat de tip suplimentar și orice schimbare sau reparație au fost aprobate în conformitate cu anexa I (partea 21) la Regulamentul (UE) nr. 748/2012 (1);
               
            
                  —
               
               
                  au fost implementate dispozițiile aplicabile privind navigabilitatea.
               
            În fine, autoritatea competentă stabilește dacă rezultatele anchetei sale sunt în concordanță cu rezultatele anchetei întreprinse de organizația care efectuează examinarea navigabilității în conformitate cu anexa I (partea M) la Regulamentul (CE) nr. 1321/2014 al Comisiei (2).
      
         (1)  Actul menționat la punctul 66p din anexa XIII la Acordul privind SEE [Regulamentul (UE) nr. 748/2012 al Comisiei din 3 august 2012 de stabilire a normelor de punere în aplicare privind certificarea pentru navigabilitate și mediu a aeronavelor și a produselor, pieselor și echipamentelor aferente, precum și certificarea organizațiilor de proiectare și producție, astfel cum a fost modificat], astfel cum a fost adaptat la Acordul privind SEE prin protocolul 1 la acesta.
      
         (2)  Actul menționat la punctul 66q din anexa XIII la Acordul privind SEE [Regulamentul nr. 1321/2014 al Comisiei din 26 noiembrie 2014 privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu, astfel cum a fost modificat (JO L 362, 17.12.2014, p. 1)], astfel cum a fost adaptat la Acordul privind SEE prin protocolul 1 la acesta.